Helsingin toinen metrolinja

**Helsingin toinen metrolinja** on kaavailtu Helsingin metron seuraava metrolinja. Toisen linjan toteuttamisesta on ollut 2000-luvun alusta lähtien erilaisia suunnitelmia, joista laajimmat ovat ulottuneet Santahaminasta Viikkiin ja Helsinki-Vantaan lentoasemalle. Nykytilanteessa toisen linjan toteutusta on suunniteltu 2030-luvulle.

## Tilanne 2015
Vuoden 2015 tilanteessa Kamppi–Pasila-linjan toteuttamista kaavailtiin 2030-luvulle muiden suunnitelmien ollessa enemmän tai vähemmän jäissä. Metrolle on tehty varaus vuoden 2002 asemakaavaan välille Pasila–Kamppi–Laajasalo. Marraskuussa 2014 julkaistuun joukkoliikenteen runkoverkon teemakarttaan vuodelle 2050 sama linjaus on merkitty ”runkoyhteydeksi, jonka toteutustapa ratkaistaan tarkemmassa suunnittelussa”.

## Suunnitelmat
### Pasilan metro
Vuoden 2002 suunnitelmien mukaan Pasilan metro (tunnettu myös nimillä Töölön metro ja Meilahden metro) lähtisi Kampista, ja siihen tulisi neljä uutta asemaa, jotka sijaitsisivat Töölössä, Olympiastadionilla, Meilahdessa ja Pasilassa. Vuoden 2007 esityksessä Pasilan suunnan metroa esitettiin toteutettavaksi vasta Laajasalon metron jälkeen. Alustavissa suunnitelmissa vuonna 2009 metron rakentamisen aloittamista suunniteltiin vuodelle 2019.

Pasilan metron toteuttaminen siirrettiin 2010-luvun puolella 2030-luvulle. Keski-Pasilaan rakennettiin kuitenkin työtunneli ja keskustakortteliin liittyvät ratatunnelit metron myöhempää toteutusta varten. Metroasemaan liittyvän työtunnelin louhinnan oli tarkoitus alkaa heinäkuussa 2014. Tilavaraus Pasilan metroasemaa varten valmistui kauppakeskus Triplan alle vuonna 2019.
 
### Pasilan metron haarat

Pasilan metrolinjan suunnitelmissa on esitetty erilaisia jatko- ja haaramahdollisuuksia. Esitettyjä vaihtoehtoja ovat olleet muun muassa automatisoitu metro lentoasemalle, Viikin metro suurimmin osin pintaratana ja metron haarauttaminen Meilahdesta Pitäjänmäkeen. Metrolinjojen jatkamista Viikistä Itäkeskukseen ja lentokentältä Tuusulaan on myös ehdotettu. Vuoden 2006 suunnitelmissa Pasilasta eteenpäin linjalle kaavailtiin kahta haaraa. Toinen näistä kulkisi Helsinki-Vantaan lentoasemalle Käpylän ja Maunulan kautta ja toinen Viikkiin Kumpulan ja Vanhankaupungin kautta. Pasilan metron haarojen rakentamisen esitettiin ajoittuvan 2020-luvulle, mutta ne viivästyvät melko varmasti Pasilan metron mahdollisen toteutuksen siirtyessä 2030-luvulle.

### Laajasalon metro

Helsinki vertaili Laajasalon suunnan eri liikenne- ja metrovaihtoehtoja 2000- ja 2010-lukujen aikana. Laajasalon metroon suunniteltiin kahdeksan asemaa, joista yksi olisi sijainnut Santahaminassa ja kolme Laajasalossa, loput kantakaupungissa Katajanokalla, Kauppatorin tienoilla, Esplanadilla ja Kampissa, jossa linja kohtaisi nykyisen metrolinjan. Vuonna 2007 esitettiin rakennettavaksi ”supistettua metroa”, jossa olisi rakennettu vain uudet asemat Esplanadille ja Laajasaloon.

Vuoden 2014 liikennevaihtoehtojen vertailussa mukana oli yhdeksän eri vaihtoehtoa, joihin kuuluivat metron lisäksi muun muassa raitio- ja vesiliikenne. Laajasalon metron merenalaisen osan rakentaminen osoittautui kuitenkin hyvin vaikeaksi ja kalliiksi. Valtio asetti myös Pisararadan toteuttamisen metrohankkeen edelle. Vuotta myöhemmin helmikuussa 2015 myös Pisararadan toteutus lykkääntyi. Laajasalon yhteystarvetta alettiin suunnitella raitiovaunusiltana. Selvitysten mukaan metroyhteys olisi ollut huomattavasti kalliimpi ja matkustajakysyntä suhteessa sen kapasiteettiin vähäinen. Laajasalon metron korvaava Kruunusillat-raitiotien rakentaminen hyväksyttiin elokuussa 2016. Kruunusiltojen raitioliikenteen on määrä käynnistyä vuonna 2027.

### U-metrolinja
Kampin metroaseman alle louhittiin nykyisen metroaseman rakentamisen yhteydessä 1970-luvulla toinen tunneli, jota suunniteltiin käytettäväksi U-metrolinjan asemana, mihin olisi kuulunut myös nykyisin varastotilana oleva Hakaniemen toinen laiturihalli.

## Katso myös
*Itämetro
*Lentorata
*Länsimetro

## Lähteet

## Aiheesta muualla
* HKL: Metro Pasilasta eteenpäin 
* HKL: Laajasalon raideyhteys - supistettu metro 
* Helsingin Uutiset: Pasilassa varaudutaan metroon, jota ei näy